Diari Oficial de la Generalitat Valenciana


Sumari del DOGV 7068, del 16-07-2013 (2013/6987)

RESOLUCIÓ de 10 de juny de 2013, del conseller d'Hisenda i Administració Pública, per la qual s'establix la composició dels membres de la Comissió de Valoració Documental de la Conselleria d'Hisenda i Administració Pública.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7068

Data del DOGV
:   16-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6987


Data del document
:   10-06-2013

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública

RESOLUCIÓ de 10 de juny de 2013, del conseller d'Hisenda i Administració Pública, per la qual s'establix la composició dels membres de la Comissió de Valoració Documental de la Conselleria d'Hisenda i Administració Pública. [2013/6987]  
El Decret 189/2005, de 2 de desembre, del Consell de la Generalitat, regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics de la Comunitat Valenciana. Així mateix, establix les bases perquè els diferents departaments de l'Administració de la Generalitat, per mitjà de les comissions de valoració documental, creades mitjançant una resolució del titular del departament corresponent, elaboren i presenten les taules de valoració dels documents.  
  
Estes comissions de valoració documental tenen com a objectiu facilitar els treballs i els estudis previs de valoració de les sèries documentals per part de la Junta Qualificadora de Documents Administratius, a fi que esta puga emetre els seus dictàmens i, posteriorment, es puguen aprovar les taules de valoració documental per resolució de la conselleria competent.  
Per resolució de 14 de febrer de 2012, del conseller d'Hisenda i Administració Pública, es va nomenar els membres de la Comissió de Valoració Documental d'esta conselleria.  
Després de la publicació del vigent Reglament Orgànic de la Conselleria d'Hisenda i Administració Pública, aprovat pel Decret 20/2013, de 25 de gener de 2013, del Consell, es fa necessari actualitzar la composició de la dita comissió.  
Per tot l'anterior i en virtut de l'article 13.3 del Decret 189/2005, de 2 de desembre, del Consell de la Generalitat, resolc:  
  
Primer. Composició de la Comissió de Valoració Documental de la Conselleria d'Hisenda i Administració Pública.  
1. La composició de la Comissió de Valoració Documental de la Conselleria d'Hisenda i Administració Pública estarà formada per:  
a) Presidència: el o la titular de la Subdirecció General de Sistemes d'Aplicacions i Administració Electrònica o, per delegació, la direcció del Servici d'Aplicacions.  
b) Vicepresidència: el o la titular de la Secretaria General Administrativa, o direcció del servici o personal tècnic del seu departament en qui delegue.  
c) El o la titular de la direcció del Servici d'Aplicacions d'Hisenda o personal tècnic del seu departament en qui delegue.  
d) Secretaria: el personal tècnic responsable de l'arxiu de la Conselleria d'Hisenda i Administració Pública, adscrit al Servici d'Aplicacions d'Hisenda, que exercirà les funcions de Secretaria de la Comissió.  
  
e) Una persona funcionària adscrita a la Subsecretaria o direcció general objecte de la valoració de les sèries presentades en cada reunió convocada.  
  
Segon. Assistència a les reunions de la comissió de representants d'òrgans i organismes afectats.  
La comissió, a través de la seua secretaria, i a proposta de la seua presidència, podrà convocar representants d'altres òrgans directius i organismes de la Conselleria d'Hisenda i Administració Pública directament afectats per la sèrie documental que siga analitzada i valorada, els quals podran actuar amb veu però sense vot en les corresponents sessions.  
  
Tercer. Publicació i entrada en vigor.  
La present resolució es publicarà en el Diari Oficial de la Comunitat Valenciana i entrarà en vigor l'endemà de la seua publicació.  
  
València, 10 de juny de 2013.- El conseller d'Hisenda i Administració Pública: Juan Carlos Moragues Ferrer.